Document ID: 32003D0571

Komisjoni otsus,
31. juuli 2003,
millega muudetakse otsuseid 1999/283/EÜ ja 2000/585/EÜ seoses värske liha impordiga Botswanast ja Svaasimaalt
(teatavaks tehtud numbri K(2003) 2743 all)
(EMPs kohaldatav tekst)
(2003/571/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [1] viimati muudetud määrusega (EÜ) nr 807/2003, [2] ning eriti selle artikli 14 lõiget 3,
võttes arvesse nõukogu 16. juuni 1992. aasta direktiivi 92/45/EÜ looduslike ulukite tapmisega ja looduslike ulukite liha turuleviimisega seotud loomade ja inimeste terviseohutuse probleemide kohta, [3] viimati muudetud direktiiviga 806/2003/EÜ, [4] ning eriti selle artikli 16 lõiget 3,
võttes arvesse nõukogu 17. detsembri 1992. aasta direktiivi 92/118/EMÜ, [5] milles sätestatakse selliste toodete ühendusesisest kaubandust ja ühendusse importimist reguleerivad loomade ja inimeste terviseohutuse nõuded, mille suhtes ei kohaldata direktiivi 89/662/EMÜ A lisa I peatükis ja nakkusetekitajate puhul direktiivis 90/425/EMÜ osutatud ühenduse erieeskirjades sätestatud nõudeid, viimati muudetud komisjoni otsusega 2003/42/EÜ, [6] ning eriti selle artiklit 10,
ning arvestades järgmist:
(1) Loomatervishoiu ja veterinaarsertifikaatide väljastamise tingimused värske liha importimiseks teatavatest Aafrika riikidest on sätestatud komisjoni otsuses 1999/283/EMÜ, [7] viimati muudetud otsusega 2003/163/EÜ. [8]
(2) Loomade ja inimeste terviseohutuse ning veterinaarsertifikaatide väljastamise tingimused looduslike ja tehistingimustes peetavate ulukite liha ning küülikuliha importimiseks kolmandatest riikidest on sätestatud komisjoni otsuses 2000/585/EÜ, [9] viimati muudetud otsusega 2003/163/EÜ.
(3) Pärast suu- ja sõrataudi puhanguid Botswanas muudeti otsuseid 1999/283/EÜ ja 2000/585/EÜ komisjoni otsusega 2003/74/EÜ, [10] et peatada kogu riigist pärast esimese puhangu oletatavat kuupäeva toodetud konditustatud ja laagerdunud värske veise-, lamba- ja kitseliha ning tehistingimustes peetavate ja looduslike kabiloomade liha eksport ühendusse kuni piirkondadesse jaotamiseks nõutava lisateabe saamiseni.
(4) Botswana veterinaarasutustelt saadud lisateabe ja tagatiste alusel muudeti otsuseid 1999/283/EÜ ja 2000/585/EÜ otsusega 2003/163/EÜ ning riik jaotati piirkondadeks, et võimaldada importida ühendusse nimetatud konditustatud ja laagerdunud liha tsoonidest 10, 11, 12, 13 ja 14.
(5) Alates jaanuarist 2003 ei ole kogu riigis täheldatud uusi suu- ja sõrataudi haigestumise juhtumeid, kõik vaktsineeritud loomad on hävitatud ning läbiviidud intensiivseire, sealhulgas seroloogilise seire käigus saadud tulemused on suu- ja sõrataudi suhtes negatiivsed.
(6) Botswana ametiasutused on andnud komisjonile vajalikud tagatised, et veterinaarkontrolli tsoone 5, 6, 7, 8, 9 ja 18 võib taas pidada suu- ja sõrataudivabaks ning seal ei ole vaja loomi vaktsineerida.
(7) Sellest tulenevalt tuleks lubada importida konditustatud ja laagerdunud värsket veise-, lamba- ja kitseliha ning tehistingimustes peetavate ja looduslike kabiloomade liha (välja arvatud rups) tsoonidest 5, 6, 7, 8, 9 ja 18, tingimusel et loomad on tapetud pärast 7. juunit 2003.
(8) Pärast suu- ja sõrataudi puhanguid Svaasimaal muudeti otsust 1999/283/EÜ komisjoni otsusega 2001/297/EÜ, [11] et peatada kogu riigist pärast esimese puhangu oletatavat kuupäeva toodetud konditustatud ja laagerdunud värske veiseliha eksport ühendusse kuni piirkondadesse jaotamiseks nõutava lisateabe saamiseni.
(9) Svaasimaa veterinaarasutustelt saadud lisateabe ja tagatiste alusel muudeti otsust 2000/585/EÜ otsusega 2001/661/EÜ [12] ning riik jaotati piirkondadeks, et võimaldada importida ühendusse nimetatud konditustatud ja laagerdunud liha teatavatest tsoonidest.
(10) Kogu riigis ei ole uusi suu- ja sõrataudi haigestumise juhtumeid täheldatud, viimane vaktsineerimine viidi läbi mais 2001, kõik vaktsineeritud loomad on identifitseeritud ning läbiviidud intensiivseire, sealhulgas seroloogilise seire käigus saadud tulemused on suu- ja sõrataudi suhtes negatiivsed.
(11) Svaasimaa ametiasutused on andnud komisjonile vajalikud tagatised, et maa-ala väljaspool piirkonda, mis jääb "punase joone" taradest lääne poole, mis ulatub Usutu jõest põhja poole kuni Lõuna-Aafrika piirini lääne pool Nkalashanet, võib jälle pidada suu- ja sõrataudivabaks ning seal ei ole vaja loomi vaktsineerida.
(12) Sellest tulenevalt tuleks lubada importida sellest tsoonist ühendusse konditustatud ja laagerdunud värsket veiseliha (välja arvatud rups).
(13) Seega tuleks vastavalt muuta otsuseid 1999/283/EÜ ja 2000/585/EÜ.
(14) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 1999/283/EÜ I lisa asendatakse käesoleva otsuse I lisaga.
Artikkel 2
Otsuse 1999/283/EMÜ II lisa asendatakse käesoleva otsuse II lisaga.
Artikkel 3
Otsuse 2000/585/EÜ I lisa asendatakse käesoleva otsuse III lisaga.
Artikkel 4
Otsuse 2000/585/EMÜ II lisa asendatakse käesoleva otsuse IV lisaga.
Artikkel 5
Käesolevat otsust kohaldatakse alates 4. augustist 2003.
Artikkel 6
Käesolev otsus on adresseeritud liikmesriikidele.
Brüssel, 31. juuli 2003

Labels: 3
17
18
6